DA Den Europæiske Unions Tidende C 153/15

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2018/C 153/06)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

»LUCANICA DI PICERNO«

EU-nr.: PGI-IT-02313 — 5.6.2017

BOB ( ) BGB ( X )

1. Betegnelse

»Lucanica di Picerno«

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1. Produkttype

Klasse 1.2 — Kødprodukter (opvarmet, saltet, røget m.m.)

3.2. Beskrivelse af produktet med betegnelsen i punkt 1

Den beskyttede geografiske betegnelse »Lucanica di Picerno« er forbeholdt forarbejdede kødprodukter med følgende egenskaber:

Fysiske egenskaber:

»Lucanica di Picerno« har en karakteristisk kurvet »U«-form. Produktet vejer mellem 250 g og 350 g. Det er mellem 3,0 cm og 3,6 cm i diameter og mellem 20 cm og 35 cm lang.

»Lucanica di Picerno« til opskæring i skiver vejer op til 1,2 kg, er mellem 3,0 og 3,6 cm i diameter og mellem 40 cm og 70 cm lang.

Organoleptiske egenskaber:

Farve: når produktet er udskåret, er skiverne faste og rubinrøde i farven, og fedtvævet er tydeligt.

Lugt og smag: produktets organoleptiske særpræg består i den fremherskende aroma af »vild fennikel« (Foeniculum vulgare), defineret som lugt og eftersmag af fennikelfrø, forbundet med en »krydret« aroma, defineret som lugt og eftersmag af peber (Piper nigrum) og en aroma af »chili« (Capsicum annuum), defineret som lugt og eftersmag af chiliflager eller -frø. Den beskrivende sensoriske analyse viser, at aromaerne »krydret« og »chili« er mindre intense end »vild fennikel«.

En krydret version af produktet er tilladt, hvor den opfattede intensitet af »chili«-aromaen er større, selv om »vild fennikel«-aromaen stadig er fremherskende.

Kemiske og kemisk-fysiske egenskaber:

fedtindhold fra 18 % til 35 %

vandindhold fra 35 % til 50 %

vandaktivitet (Aw) maks. 0,88

pH mellem 5,4 og 5,8.

3.3. Foder (kun for produkter af animalsk oprindelse) og råvarer (kun for forarbejdede produkter)

Den råvare, der anvendes til at producere den beskyttede geografiske betegnelse »Lucanica di Picerno«, er fersk kød fra kroppe af tunge svin, der er klassificeret som sådan inden for den hertil svarende vægtkategori i Europa-Parlamentets og Rådets forordning (EU) nr. 1308/2013 (2). Slagtekroppe, der ankommer til produktionsfaciliteter, skal høre under klasse E, U, R og O i overensstemmelse med gældende EU-lovgivning. Tunge svin opdrættes i mindst ni måneder på en sådan måde, at der opnås en høj vægt, og så det giver kød, der er egnet til produktion af »Lucanica di Picerno«.

Kød fra følgende svin er ikke tilladt:

1) svin med antitetiske træk, især bærere af det gen, der medfører følsomhed over for stress (PSS)

2) racer og dyr, der på anden måde ikke opfylder denne varespecifikations forskrifter

3) racerene dyr af racerne Landrace Belga, Hampshire, Pietrain, Duroc og Spotted Poland.

Svinene slagtes, når de er ni måneder gamle. De skal være i sund og rask tilstand. Orner og søer sendes ikke til slagtning. Det er desuden ikke tilladt at anvende svinekroppe, der ikke er ordentligt afblødte, eller svin med erklæret myopati (PSE og DFD) eller med tydelige følger af betændelse eller traumer.

»Lucanica di Picerno« må kun fremstilles af udskæringer som bov (udbenet og uden sener), hals, nakke, bryst, mørbrad og hakket skinke.

Følgende ingredienser er tilladt ved forarbejdningen af kødblandingen (udtrykt som en procentdel af den samlede vægt af kødblandingen):

— salt fra 2,0 % til 2,5 %

— mild eller stærk chili (Capsicuum annum) fra 0,1 % til 0,15 %

— frø af vild fennikel (Foeniculum vulgare) fra 0,13 % til 0,18 %

— sort peber (Piper nigrum) fra 0,05 % til 0,1 %

— dextrose og saccharose maks. 0,5 %.

Følgende hjælpestoffer, tilsætningsstoffer og konserveringsmidler er ligeledes tilladt ved forarbejdningen af kødblandingen:

— natriumnitrit (E250)

— kaliumnitrat (E252): op til 0,10 g/kg

— ascorbinsyre (E300) op til 0,1 % eller natriumascorbat (E301) op til 0,1 %.

Ved forarbejdningen af kødblandingen kan der desuden tilsættes mikrobielle kulturer for at sætte gang i fermenteringen (starterkulturer).

Ingredienser som mælk, mælkebaserede produkter og genmodificerede ingredienser er ikke tilladt.

3.4. Specifikke etaper af produktionen, som skal finde sted i det afgrænsede geografiske område

Alle trin i produktionen af »Lucanica di Picerno« fra afpudsning af udskæringer til modning af produktet finder sted i det afgrænsede geografiske område.

3.5. Særlige regler for udskæring, rivning eller emballering osv. af det produkt, som betegnelsen henviser til

»Lucanica di Picerno« kan markedsføres uemballeret eller emballeret vakuumpakket eller pakket i en beskyttende atmosfære. Det kan markedsføres helt, i stykker eller skåret i skiver.

3.6. Særlige regler for mærkning af det produkt, som betegnelsen henviser til

Etiketterne skal være forsynet med logoet for den beskyttede geografiske betegnelse »Lucanica di Picerno« og det europæiske symbol.

Det er tilladt at anvende etiketter, plomber og andet informationsmateriale, forudsat at de ikke er af rosende karakter og ikke vildleder forbrugeren.

På etiketten er det også tilladt at anvende navne, firmanavne eller private varemærker, forudsat at de ikke er af rosende karakter og ikke vildleder forbrugeren.

Betegnelsens logo er som følger:

4. Kort angivelse af det geografiske områdes afgrænsning

»Lucanica di Picerno« produceres i områderne Picerno, Tito, Satriano di Lucania, Savoia di Lucania, Vietri di Potenza, Sant'Angelo Le Fratte, Brienza, Balvano, Ruoti, Baragiano, Bella, Muro Lucano, Castelgrande og Sasso di Castalda.

5. Tilknytning til det geografiske område

Anmodningen om registrering af den beskyttede geografiske betegnelse »Lucanica di Picerno« er baseret på den karakteristiske anvendelse af vild fennikel i kødblandingen, hvis aroma i en sensorisk analyse af det færdige produkt har vist sig at være mere fremherskende end de øvrige ingredienser, samt på, at produktet forarbejdes lokalt.

»Lucanica di Picerno« fremstilles efter veletablerede og gamle historiske metoder, og dets karakteristiske egenskaber kan tilskrives en række tilknytninger til miljøet i bred forstand, som omfatter den menneskelige faktor, den århundredgamle produktionsmetode og samspillet mellem disse.

Forarbejdningen i det pågældende område er blevet overleveret fra generation til generation, og den specifikke ekspertise er blevet udviklet takket være de lokale producenter, som i tidens løb har forbedret deres tekniske færdigheder i de forskellige faser af produktionen:

— afpudsning, dvs. afskæring af dele, som ikke kan anvendes, såsom sener, bindevæv og blødt fedt

— opskæring i mindre stykker og hakning af de enkelte stykker

— tilsætning af krydderier til kødblandingen

— hensætning af blandingen til hvile i 4 til 24 timer, således at ingredienserne bindes godt sammen

— påfyldning af blandingen i naturtarm og efterfølgende formning i den klassiske »U«-form.

»Lucanica di Picerno« er rubinrød i farven, og skiverne, der er møre og faste, efterlader en stærk, fremherskende aroma af fennikelfrø på tungen sammen med en stærkt krydret smag af sort peber. Disse faktorer bidrager til dens karakteristiske organoleptiske profil.

Den karakteristiske organoleptiske profil fremgår af analyser udført ved hjælp af en »aromaprofilmetode«, som viser, at på en lineær, ikkestruktureret skala op til 100, der repræsenterer den opfattede intensitet, er aromaen »vild fennikel« mere fremtrædende end »krydret« og »chili«.

Valget af ingredienser, frem for alt vild fennikel, bidrager sammen med et ubestrideligt talent inden for produktion af forarbejdet kød således til at skabe et produkt, som i organoleptisk henseende tydeligt adskiller sig fra andre lokale produkter af samme type.

De klimatiske forhold i området, som er typiske for Appenninerne, er præget af varme, tørre somre fulgt af perioder med rigelig nedbør og ofte snerige vintermåneder. Disse temperatur- og luftfugtighedsforhold er de vigtigste faktorer, der begunstiger den frodige vækst af fennikel, en ingrediens, der traditionelt anvendes til produktionen af »Lucanica di Picerno«. Opskriften, der stammer fra bønder fra Picerno, indebar brug af dette krydderi i forholdet ca. hundrede frø pr. kg kødblanding, hvilket understreger det særlige ved dette produkt. Det skal nævnes, at der i Picerno fandtes et egentligt marked for vild fennikel. Frøene fra denne gamle, flerårige aromatiske plante fandtes overalt og blev samlet og solgt af de ældre indbyggere. I dag indsamles den vilde fennikel normalt, men ikke nødvendigvis, i det afgrænsede geografiske område.

Desuden giver den måde, hvorpå »Lucanica di Picerno«-pølserne traditionelt hænges op på særlige stativer, når de modnes, dem deres karakteristiske »U«-form, der har kendetegnet produktet helt frem til i dag.

Produktionen af »Lucanica di Picerno« er således stærkt forankret i området, hvilket også afspejles i de talrige lokale producenter, der med de samme metoder, som deres forfædre brugte, udviser særlig omhu ved udvælgelse og forarbejdning af kød og modning af pølserne, hvilket skaber et typisk produkt og bekræfter tilknytningen mellem produktionen af »Lucanica di Picerno« og produktets oprindelse frem til i dag.

Henvisning til offentliggørelsen af varespecifikationen

(artikel 6, stk. 1, andet afsnit, i nærværende forordning)

Dette ministerium har indledt den nationale indsigelsesprocedure ved at offentliggøre ansøgningen om registrering af »Lucanica di Picerno« i Gazzetta Ufficiale della Repubblica Italiana (det italienske statstidende) nr. 91 af 19. april 2017.

Den konsoliderede udgave af varespecifikationen kan ses på webstedet:

http://www.politicheagricole.it/flex/cm/pages/ServeBLOB.php/L/IT/IDPagina/3335

eller:

ved at gå direkte til hjemmesiden for ministeriet for politik for landbrug og skovbrug (www.politicheagricole.it), klikke på »Qualità« (øverst til højre på skærmen), herefter på »Prodotti DOP, IGP e STG« (til venstre på skærmen), og endelig på »Disciplinari di Produzione all'esame dell'UE«.

(1) EUT L 343 af 14.12.2012, s. 1.

(2) EUT L 347 af 20.12.2013, s. 671.